་ཆེ་བ་ལ་གཟིགས་པས་ཐུགས་ལ་ཤིན་ཏུ་འཕྲོད་པར་བྱུང་བས་ལྗགས་འཛིན་མཛད་ནས་རྗེ་སངས་རྒྱས་ཡེ་ཤེས་ལ་རྒྱུགས་འབུལ་བར་མཛད་པས་ཐུགས་ཤིན་ཏུ་དགྱེས་ཤིང་།  དེའི་ཚེ་བསྟན་པའི་བདག་པོ་ཐུབ་པའི་དབང་པོའི་ཞལ་གཟིགས།  དེ་ནས་བཀྲ་ཤིས་ལྷུན་པོར་ཐུགས་གཉེར་ལ་ཕེབས་པས།  བུད་མེད་ཕོ་ཆས་སྤྲད་པ་གཅིག་གིས་དགའ་བའི་རྣམ་འགྱུར་མང་དུ་བསྟན་ཅིང་།  རྩི་ཤག་འཛིན་པ་ལ་ཕེབས་པའི་ཐོག་མར་གཟིམས་སྤྱིལ་འགག་ཏུ་རྣལ་འབྱོར་མ་ཞིག་གིས་འོ་མ་ཐོད་ཕོར་གང་ཕུལ།  དེ་ནས་སྤྱི་སྐྱུར་ཞལ་གྱིས་བཞེས་ནས།  འཇིགས་བྱེད་དང་འཇམ་དཀར་ལ་སྦྲགས་སྒྲུབ་མཛད་པས།  ཡ་མ་རཱ་ཛཱ་དཀར་པོའི་རྣམ་པར་གཟིགས་ཤིང་།  རྭ་ལོ་རྡོ་རྗེ་གྲགས་ལྟ་བུའི་མཐུ་སྟོབས་ལ་མངའ་བརྙེས་པས།  ཞ་ལུའི་མ་ཧེའི་བཀའ་བསྒོ་གནང་བ་ལ་འཚུབ་ཆ་མི་ཡོང་བ་ཡང་སྨོས་ཅི་དགོས།  དབེན་དགོན་དུ་བཞུགས་སྐབས་ཤིག་རྒྱལ་བ་ཙོང་ཁ་པ་ཆེན་པོའི་ཞལ་གཟིགས།  ཐམས་ཅད་མཁྱེན་པ་ཡོན་ཏན་རྒྱ་མཚོ་སྤྱན་རས་གཟིགས་ཕྱག་བཞི་པར་གཟིགས།  ར་སྒྲེང་དུ་ཇོ་བོ་སོགས་བཀའ་གདམས་ཀྱི་བླ་མ་རྣམས་ཞལ་གཟིགས་ཤིང་།  རྒྱལ་བ་བྱམས་པའི་སྐུ་རང་བྱོན་དུ་གྲགས་པ་འདིའི་རབ་གནས་སྐབས།  དགེ་སློང་ཆོས་གོས་རྣམ་གསུམ་གསོལ་བ་ཞིག་སྐུ་དེ་ལ་ཐིམ་པར་གཟིགས།  དབེན་བསྡུམས་མཆོད་རྟེན་གྱི་རབ་གནས་སྐབས།  དེ་མོ་སྤྲུལ་སྐུ་ལྷ་དབང་ཆོས་ཀྱི་རྒྱལ་མཚན་གྱིས་མཆོད་རྟེན་གྱི་ཆར་ཁེབས་ཀྱི་སྟེང་ན།  དབུས་སུ་རྗེ་ཉིད་གཡས་སུ་གྲུབ་ཆེན་ཞིག། གཡོན་དུ་དགེ་སློང་དབུ་དཀར་པོ་ཞིག་བཞུགས་པ་གཟིགས་ནས་རྒྱུ་མཚན་ཞུས་པས།  གྲུབ་ཆེན་དེ་ས་ར་ཧ།  དགེ་སློང་དེ་གྲུབ་ཆེན་ཆོས་རྡོ་རྗེ་ཡིན་ཞེས་བཀའ་སྩལ།  ཡང་སྐབས་ཤིག་རྗེ་བཙུན་བྱམས་པའི་གཡས་ཕྱོགས་སུ་རྗེ་སངས་རྒྱས་ཡེ་ཤེས་བཞུགས་པ་གཟིགས་ཤིང་།  སྤང་ཡུལ་བདེ་བ་ཅན་དུ་སྨྱུང་གནས་བརྒྱུད་པའི་བླ་མ་རྣམས་གཟིགས།  མངའ་རིས་སུ་ལས་ཅན་ཞིག་གིས་རྗེ་ཉིད་ཀྱི་དབུ་ལ་གཙུག་ཏོར་དང་།  ལྗགས་ཀྱི་སྟེང་དུ་ཨཱཿཡིག་གསལ་བར་མཐོང་ཟེར།  གངས་རི་ཆེན་པོ་ཏི་སེ་དཔལ་འཁོར་ལ་བདེ་མཆོག་གི་རྟེན་དང་བརྟེན་པར་གཟིགས་ཤིང་།  རྗེ་བཙུན་མིད་ལ་ཡང་ཞལ་གཟིགས་པ་སོགས་བསམ་གྱིས་མི་ཁྱབ་པའོ།  ། ༈པཎ་ཆེན་བློ་བཟང་ཆོས་ཀྱི་རྒྱལ་མཚན་དེ་ཉིད་ལ་སློབ་མ་མང་དུ་ཕེབས་པ་རྣམས་ཀྱི་ནང་ནས།  བྱང་ཆུབ་ལམ་གྱི་རིམ་པའི་ཉམས་ཁྲིད་ཀྱི་འཕྲིན་ལས་རྒྱ་ཆེར་སྤེལ་བར་མཛད་པ་ནི།  བླ་མ་དྲུང་པ་རྒྱལ་ཚབ་པ་བློ་བཟང་བརྩོན་འགྲུས་རྒྱལ་མཚན་ཡིན་ལ།  དེ་ཉིད་ནི།  བོད་ཆོས་རྒྱལ་གྱི་གདུང་རྒྱུད་སྐྱིད་ལྡེ་ཉི་མ་མགོན་མངའ་རིས་སྟོད་དུ་ཕེབས་པར་སྲས་གསུམ་(༥༧)འཁྲུངས་པ་གཅིག་གིས་སྤུ་རངས།  གཅིག་གིས་མང་ཡུལ།  གཅིག་གིས་གུ་གེ་བཟུངས་པ་ལ།  ལ་ཐགས་ནས་མཆེད་པ་འབྱམ་ཤེར་པས་ཟངས་དཀར་བཟུངས།  དེ་ནས་བརྒྱུད་པའི་བཟང་ལ་རྒྱལ་པོའི་སྲས་སུ་འཁྲུངས་ཀྱང་ལ་ཐགས་རྒྱལ་པོ་འཇམ་དབྱངས་པས་རྒྱལ་ས་ཕྲོགས་སྐབས།  བླ་མ་འདི་དང་གྲོགས་གཞན་གསུམ་གྱིས་བྱ་བྲལ་བའི་རྣམ་པ་མཛད་ནས།  དབུས་གཙང་ལ་ཆོས་བྲོས་ལ་ཕེབས་པས།  རྒྱལ་པོ་འཇམ་དབྱངས་ཀྱིས་འཕྲིགས་ནས་བཞི་ག་བཟུངས་ཤིང་གསོད་པར་བསྡིགས་པ་ལ།  གྲོགས་གསུམ་ཤིན་ཏུ་སྐྲག་པ་ལ།  བླ་མ་འདི་ཉིད་ནི་ད་ལམ་བསད་ན་བག་ཆགས་བཟང་བས།  དབུས་གཙང་དུ་སྐྱེས་ནས་ཆོས་དང་མཇལ་འོང་དགོངས་ཐུགས་ཤིན་ཏུ་དགྱེས་པ་ཆེན་པོ་བྱུང་གསུང་བ་ཆོས་ཕྱིར་སྐུ་སྲོག་གཏོང་བར་ནུས་པ་བྱང་ཆུབ་སེམས་དཔའ་རྟག་ཏུ་ངུ་དང་མཚུངས་པས་གང་ཟག་རང་དགའ་བ་ག་ལ་ཡིན།  དེ་ནས་དགུང་ལོ་ཉི་ཤུ་རྩ་བཞི་པ་ལ།  དབུས་གཙང་ལ་ཕེབས་ནས།  སེ་ར་བྱེས་གྲྭ་ཚང་ན།  འཁོན་སྟོན་དཔལ་འབྱོར་ལྷུན་གྲུབ་བཞུགས་པའི་སྐུ་ཞབས་སུ་ཕེབས་བསྡུས་པ་རྟགས་གསལ་ཁ་ཕྱེ་ཙམ་ན་ད་གཞུང་ཟུངས།  དེ་ཁས་ཕྱེ་འགྲོ་གསུང་ཞིང་།  སྐུ་ཆས་བཀྲེན་པས་ཟོ་སྐྱོར་ལ་གྲོང་ཀློག་ལ་ཡང་ཡང་གཏོང་བ་གནང་བས་ཐུགས་གཉེར་ལ་གནོད་པས།  དྭགས་པོ་གྲྭ་ཚང་དུ་ཕེབས་ནས་ཕར་ཕྱིན་སོགས་ལ་བརྩོན་པ་ཆེན་པོས་སྦྱོང་བར་མཛད།  སླར་དབུ་མ་ལ་མཁས་སློབ་གནང་བའི་ཚེ་སེ་རར་ཕེབས་ལོ་འགའ་ཞིག་བཞུགས་ནས་རྒྱུད་སྟོད་ལ་ཕེབས་ཤིང་ལོ་འགའ་ཞིག་བཞུགས་པ་ལ།  བར་སྐབས་བླ་མ་བསྐོ་བཞག་ལ་ཁང་ཚན་རྣམས་རྩོད་པ་ཆེན་པོ་བྱེད་ཀྱིན་འདུག་པས་ཐུགས་སྐྱོ་ནས་ཕ་བོང་ཁར་འཁོན་སྟོན་དཔལ་འབྱོར་ལྷུན་གྲུབ་པའི་སྐུ་ཞབས་སུ་ཕེབས་པར།  དེ་ན་ཧོར་བླ་མ་བསོད་ནམས་རྒྱལ་མཚན་ཡང་བཞུགས་པ་ལ།  ཁོང་གིས་རི་ཁྲོད་ལེགས་པའི་བཀའ་ལུང་ལ་བརྟེན་ནས་རི་ཁྲོད་ལ་ཕེབས་པའི་ཐུགས་འདུན་འཁྲུངས་པས།  ང་རི་ཁྲོད་ལ་བློ་ཁ་ཕྱོགས་པ་བླ་མ་འདིའི་བཀའ་དྲིན་ཡིན་གསུང་ཞིང་གུས་པའི་རྣམ་པ་ཅི་ཡང་མཛད།  དེ་ནས་དགའ་ལྡན་བྲག་གསེབ་ཀྱི་རི་ཁྲོད་དུ་བཞུགས།  དེ་ནས་གཙང་ལ་པཎ་ཆེན་ཐམས་ཅད་མཁྱེན་པ་མཇལ་བར་ཕེབས་པས།  གཙང་ཕྱོགས་སུ་སྡོད་གསུངས་པས།  ཐོག་མར་སྲད་ལ་རྫོང་སྟ་གནང་།  དེ་ནས་རི་ཁྲོད་སྣ་ཚོགས་པར་བཞུགས།  ཕལ་ཆེར་རྟ་ནག་སྭའི་ཡོལ་དཀར།  གྲུབ་ཆེན་ཆོས་རྡོ་རྗེ་འཁྲུངས་ས་གོ་བོ་ཚང་།  ཞལ་གཟིགས་སུ་བཞུགས།  རྟ་ནག་ཏུ་བཞུགས་སྐབས་ན་བཟའ་ཤིན་ཏུ་དཀོན་པས།  མཚན་མོ་རྩྭ་སྤུངས་པའི་སྦུབས་སུ་བཞུགས་པ་སོགས་དཀའ་སྤྱད་མཛད་པའི་གསུང་བགྲོས་མཛད་འཕྲོ་ལ་ཨ་ད་ཁྱེད་རྣམས་ཡིད་མི་ཆེས་གསུངས་ནས་འཕྲོ་གཅོད་པར་མཛད།  པཎ་(༥༨)ཆེན་ཐམས་ཅད་མཁྱེན་པས་ཤངས་མདོ་རྒོད་ཚང་གི་རི་ཁྲོད་ཆོས་གཞིས་དང་བཅས་འཛུགས་པ་གནང་ཚེ་བླ་མ་འདི་ཉིད་དང་།  གུ་གེ་ཆོས་རྗེ་སྙིང་སྟོབས་རྒྱ་མཚོ་གཉིས་ཀ་བཞུགས་ནས་གསུང་ཆོས་གསན་རེས་མཛད།  བར་སྐབས་ཤིག་པཎ་ཆེན་ཐམས་ཅད་མཁྱེན་པ་རྒོད་ཚང་རི་ཁྲོད་དུ་གདན་འདྲེན་ཞུས་སྐབས།  དགེ་བའི་བཤེས་གཉེན་དོལ་པས་མཛད་པའི་བེའུ་བུམ་སྔོན་པོའི་འགྲེལ་པ་ལྷ་འབྲི་སྒང་པས་མཛད་པ་འབུལ་མཁན་བྱུང་བར་རྟེན་འབྲེལ་འགྲིག་གསུངས་ནས་ལྗགས་ལུང་ཡང་དགྱེས་བཞིན་གནང་།  དེ་ནས་བླ་མ་རྒྱལ་ཚབ་པ་དེ་ཉིད་ལ་དབུས་གཙང་ཁམས་གསུམ་སོགས་གང་ནས་ཀྱང་གསུང་ཆོས་ཞུ་མཁན་མང་དུ་འདུ་བས།  རྒོད་ཚང་རི་ཁྲོད་པ་རྣམས་ཀྱི་དགེ་སྦྱོར་ལ་གནོད་དོགས་པས།  ལྷ་ལྔ་བྲག་ཏུ་བཞུགས་ཤིང་།  ལམ་རིམ་སོགས་ཀྱི་ཁྲིད་ཞུ་བ་བྱུང་ཚེ་ཐུགས་བསམ་གནང་བ་སོགས་ལ་ཅུང་ཟད་ཀྱང་མི་ལྟོས་པར་ལུང་ཁུངས་རྣམས་སྐབས་འགར་གནང་བ་སྐབས་འགར་མི་གནང་བར་སྣ་ཚོགས་པ་གང་ནས་ཀྱང་ཐོགས་པ་མེད་པར་གནང་ཞིང་།  ལྷག་མཐོང་གི་སྐབས་ཕལ་ཆེར་དམར་ཁྲིད་ལྟར་གཅིག་ཏུ་བྲལ་གྱི་སྒོ་ནས་དཔྱད་པ་བྱེད་ལུགས་དང་།  སྐབས་འགར་ཕྱག་ཆེན་གྱི་དམིགས་པ་རྣམས་འབོགས་པར་གནང་གིན་ཡོད་པར་འདུག་ཅིང་།  མཚན་མོའི་མནལ་ཡང་ཐ་མལ་པ་མིན་པར་ཏིང་འཛིན་དང་བསྲེ་བར་མཛད་པ་ཡིན་ཞེས་འགའ་ཞིག་གསུང་།  མཐར་དགུང་ལོ་བརྒྱད་ཅུ་གྱ་བཞི་ཙམ་ལ།  ཧོར་ཟླ་བཅུ་པའི་གནམ་གང་ལ་ལྷ་ལྔ་བྲག་ཏུ་ཞིང་བརྗེ་གོང་དུ་ཤངས་ཆུ་ལ་དར་ཆགས་ཀྱང་།  ཞིང་གཤེགས་ནས་ནམ་མཁའ་གཡའ་དག་པ་སྟོན་ནམ་གཡའ་དག་པ་ལྟ་བུ་བྱུང་ནས།  ཤངས་ཆུའི་དར་ཆགས་པ་ཡང་ཞུ་བ་སོགས་ངོ་མཚར་བའི་ལྟས་དང་བཅས་ཟླ་བ་གཅིག་གི་བར་ཐུགས་དམ་ལ་བཞུགས།  ཐུགས་དམ་གྲོལ་ནས་སྐུ་གདུང་ཞུགས་ལ་ཕུལ་བས་ཐུགས་ལྗགས་སྤྱན་གསུམ་བྱོན་པ་རྒོད་ཚང་དངུལ་གདུང་ནང་ན་བཞུགས་སོ།  ། ༈པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་གྱི་ཐུགས་སྲས་དམ་པ་མཁན་པོ་རིན་པོ་ཆེ་རྡོ་རྗེ་འཛིན་པ་དཀོན་མཆོག་རྒྱལ་མཚན་དཔལ་བཟང་པོ་ནི།  སྡེ་སྲིད་གཙང་པའི་དགུང་བློན་གཙང་པ་གཉིས་པ་ལྟ་བུ།  ལྷུན་གྲུབ་སྒང་ཆེན་ནས་ཀྱི་སྲས་ཡིན་ཅིང་།  སྐུ་གཞོན་ནུ་ཉིད་ནས་བཀྲ་ཤིས་ལྷུན་པོར་ཐུགས་གཉེར་ལ་ཕེབས་ཤིང་།  པཎ་ཆེན་ཐམས་ཅད་མཁྱེན་པ་དེ་ཉིད་ཀྱིས་སྤྱན་གྱི་འབྲས་བུ་ལྟར་སྐྱོང་བར་མཛད།  མཁྱེན་དཔྱོད་དང་ཐུགས་བརྩོན་གཉིས་ཀ་ཤིན་ཏུ་ཆེ་བས།  བསྡུས་ཚད་ལ་ཐུགས་ལྷག་པར་བྱང་བས།  ཐོས་བསམ་གླིང་ནས་དཔལ་ཚུལ་ཟེར་བའི་རྣམ་འགྲེལ་ལ་མཁས་པར་གྲགས་པ་ཞིག་དང་མཉམ་དུ་རྣམ་འགྲེལ་ལ་སྤྱི་སྐྱུར་ལ་བཞེང་བར་གནང་བས།  སྟོན་གྲགས་(༥༩)ཀྱིས་གླིང་ཁྱབ་པ་བྱུང་ཞིང་།  དབུ་ཕར་ལ་གསན་པ་མཛད་སྐབས་དྭགས་པོ་གྲྭ་ཚང་གི་དགེ་བཤེས་ཤིན་ཏུ་ཆེ་བ་ཞིག་དམ་བཅའ་ལ་བྱུང་བར་བགྲོ་གླེང་གནང་བས།  དགེ་བཤེས་དེས་བགྲོ་གླེང་གཏོང་མཁན་གཞན་རྣམས་ནི་དཔེ་ཆ་ན་ཡོད་པ་དཀྱུས་འགྲོ་ལྟར་ལས་ཁྱད་པར་ཐོན་པ་རང་མི་འདུག། སྒང་ཆེན་ནས་ཀྱི་རྗེ་དྲུང་དེ་པཎ་ཆེན་རིན་པོ་ཆེའི་གདམས་པའི་བདུད་རྩི་ཡང་ཡང་མྱངས་པས་ཡིན་ནམ།  དཔེ་ཆར་དངོས་སུ་མེད་པའི་དོགས་པའི་གནས་ཤིན་ཏུ་ཕྲ་བ་བསླངས་ནས་དཔྱད་པ་ཞིབ་པོ་བྱེད་པ་འདུག་ཅེས་དབུས་ཕྱོགས་སུ་གྲགས་པ་བྱུང་ཡོད་པར་འདུག། དེ་ནས་མི་ཆེན་གྱི་སྒྲོབ་སྒྲོབ་ཙམ་མ་ཡིན་པར་ཉམས་བཞེས་ལ་རྩེ་གཅིག་ཏུ་གཞོལ་བས།  དབེན་དགོན་དུ་སྒྲུབ་པ་ལ་བཞུགས།  དེ་སྐབས་པཎ་ཆེན་ཐམས་ཅད་མཁྱེན་པ་དེ་ཉིད་ལ་ནཱ་རོ་ཆོས་དྲུག་གི་འཁྲིད་ཞུས་པས།  པཎ་ཆེན་ཐམས་ཅད་མཁྱེན་པ་དེ་ཉིད་བུག་སྒོར་ཕེབས་ནས་སྤྱན་དམིགས་རྣམས་འབོགས་པར་མཛད་པའི་སྐལ་བཟང་དེ་འདྲ་ཐོབ་ཅིང་།  འཁྲུལ་འཁོར་གྱི་སྐོར་རྣམས་ཞུས་ན་གནང་རིགས་སུ་འདུག་ཀྱང་།  ཐུགས་བག་འཚེར་བས་ཞུ་མ་ནུས་པར།  བླ་མ་གནས་བཅུ་པ་དགེ་འདུན་རྒྱལ་མཚན་ལ་ཞུས་གསུང་།  དེ་ནས་པཎ་ཆེན་ཐམས་ཅད་མཁྱེན་པས་སྔགས་ཁང་གི་འཆད་ཉན་ལ་ཕེབས་དགོས་པའི་བསླབ་སྟོན་ནན་གྱིས་ཕེབས་པར་དགོངས་འཁྲོལ་ནན་གྱིས་ཞུས་ཀྱང་མ་གནང་བར་ད་འོ་ན་ཐེ་ཚོམ་བྱུང་བར།  སྐུ་ཞབས་སུ་དོགས་གཅོད་ལ་ནམ་འདོད་ལ་ཡོང་ཆོག་པ་དགོས་ཞུས་པར་དེ་ཁ་ཅིས་ཀྱང་འོང་གསུངས་ནས་དཔལ་གསང་བ་འདུས་པའི་འགྲེལ་པ་ཆ་ལག་དང་བཅས་པ་ལ་ཐུགས་དོགས་ནམ་སྐྱེས་དུས་སྐུ་ཞབས་སུ་ཕེབས་ནས་ཞུས་པས་སྒྲོ་འདོགས་མ་ལུས་པ་ཆོད་ནས།  དཔལ་མགོན་འཕགས་པ་ཀླུ་སྒྲུབ་དང་།  རྗེ་བདག་ཉིད་ཆེན་པོའི་དགོངས་པའི་གནད་ལ་མི་འཁྲུལ་བའི་གཟེར་ཆེན་པོ་ཐེབས་ནས་མདོ་སྔགས་ཡོངས་སུ་རྫོགས་པའི་དགེ་བའི་བཤེས་གཉེན་རྣམས་ལ་འཆད་ཉན་འཆག་མེད་གནང་བས་ཐམས་ཅད་ཀྱིས་རྡོ་རྗེ་འཆང་གི་འདུ་ཤེས་བྱེད་པ་བྱུང་བར།  བར་ཆད་ཀྱི་རྣམ་པས་སྐུ་མི་བདེ་བ་ཡུན་རིང་དུ་བྱུང་བ་མ་དྭངས་པས།  དགོངས་པ་ནན་གྱིས་ཞུ་བར་གནང་ནས།  ཤངས་མདོ་རྒོད་ཚང་གི་བྱ་འདབས།  དམ་པ་དམར་པོའི་གཟིམས་སྤྱིལ་གྱི་གཞོགས་སུ་གཟིམས་སྤྱིལ་གསར་དུ་གནང་ནས་བཞུགས་པ་ལ།  ས་ཡུལ་མཐོ་བ་དང་།  ཆབ་མ་འཇུག་པས་སྐུ་སྟོད་འཚངས་པ་དང་ཚེམས་ཡུན་རིང་བོར་བསྙེལ་བ་བྱུང་བར།  ཐམས་ཅད་ཀྱིས་གསོལ་བ་བཏབ་ནས།  མཁའ་སྤྱོད་གཟིམས་སྤྱིལ་གསར་དུ་གནང་ནས་བཞུགས་པར་གནང་བ་ལས།  བར་སྐབས་ཤིག་བཀྲ་ཤིས་ལྷུན་པོར་ཕེབས་པར་གནང་བ་ལ།  བདག་ཉིད་དབང་(༦༠)ལུང་བསྙེན་རྫོགས་ཡོངས་སུ་རྫོགས་པ།  མཁན་ཆེན་ཐམས་ཅད་མཁྱེན་པའི་སྐུ་ཞབས་ནས་ཞུ་བའི་རེ་བ་ཡོད་ཀྱང་།  སྐུ་དབྱིངས་ཆེ་ཞིང་།  སྐུ་གཟུགས་ལྕི་བ་སོགས་ཀྱིས་ཡོངས་སུ་རྫོགས་པ་མ་བྱུང་དོགས་ནས།  དབང་ལུང་སོགས་ཀྱི་བསླབ་སྟོན་ཞུས་པར་ཞལ་གྱིས་བཞེས་ཏེ།  གསང་བ་འདུས་པ་མི་བསྐྱོད་པའི་དབང་།  བདེ་མཆོག་ལཱུ་ཨི་པ།  དྲིལ་བུ་ལུས་དཀྱིལ།  ལྷ་ལྔ།  འཇིགས་བྱེད་བཅུ་གསུམ་མ།  དཔའ་གཅིག། དམ་ཚིག་གསུམ་བཀོད།  ཚེ་དཔག་མེད་ལྷ་དགུ།  ནམ་མཁའ་སྒོ་འབྱེད་ཀྱི་དབང་།  མགོན་པོའི་བཀའ་ཆེན་བཅུ་གསུམ།  ཆོས་སྐྱོང་ཡོངས་རྫོགས་ཀྱི་རྗེས་གནང་།  སྣ་ཚོགས་ཡུམ།  ཚེ་དབང་།  རྟ་མགྲིན་སོགས་ཀྱི་རྗེས་གནང་།  བདེ་མཆོག་ལོ་དྲིལ།  འཇིགས་བྱེད་ཀྱི་རྫོགས་རིམ་གྱི་འཁྲིད།  ལམ་རིམ་གྱི་འཁྲིད།  ནཱ་རོ་ཆོས་དྲུག་བློ་སྦྱོང་གི་འཁྲིད་ལུང་སོགས་མང་དུ་བཀའ་དྲིན་སྩལ་ཅིང་།  བསྙེན་པར་རྫོགས་པ་དགེ་སློང་གི་སྡོམ་པ་ཡང་བཀའ་དྲིན་དུ་སྩལ་ནས།  མཐར་དགུང་ལོ་དོན་དྲུག་ལ་བཀྲ་ཤིས་ལྷུན་པོའི་བླ་བྲང་ཉིད་དུ་ཞིང་བརྗེ་བའི་ཚུལ་བསྟན།  དེ་ཡང་ཧོར་ཟླ་བཅུ་གཉིས་པའི་ཉི་ཤུ་སྐོར་ནས་ཟླ་བ་དང་པོའི་ཚེས་དགུ་ཡན་ལ།  རླུང་འཚུབ་ཤིན་ཏུ་ཆེ་ན་ཡང་།  ཚེས་བཅུའི་ཕྱིའི་མངོན་བྱང་སྐྱ་རེངས་འཆར་བ་དང་མཉམ་དུ་མཁའ་སྤྱོད་དག་པའི་གནས་མཆོག་ཏུ་ཕེབས་ཚེ།  རླུང་འཚུབ་ཐམས་ཅད་ཞི་ཞིང་།  ནམ་མཁའ་དབྱར་གནམ་ཇི་ལྟ་བ་ལ་སྤྲིན་གསར་མཆོད་རྫས་སྣ་ཚོགས་པའི་རྣམ་པ་འཇའ་འོད་དང་།  སྐུ་ཚིགས་རྣམས་ལ་ཡང་ནམ་མཁར་འཇའ་འོད་འཁྲིགས་པ་སྒྲོ་བཏགས་ཙམ་མིན་པར་མངོན་སུམ་དུ་མཐོང་བས་དད་པའི་སྤུ་ལོང་གཡོ་བར་གྱུར།  སྐུ་གདུང་ནི་རིལ་པོར་སྔགས་ཁང་གི་དངུལ་གདུང་ནང་ན་བཞུགས་སོ།  ། ༈ལམ་རིམ་ཆེན་མོའི་ལུང་གི་བརྒྱུད་པ་ནི།  རྗེ་ཐམས་ཅད་མཁྱེན་པ་བློ་བཟང་གྲགས་པ།  རྒྱལ་ཚབ་རྗེ།  འདུལ་འཛིན་གྲགས་པ་རྒྱལ་མཚན།  མཁས་གྲུབ་རྗེ།  རྗེ་ཤེས་རབ་སེང་གེ།  འདུལ་འཛིན་བློ་བཟང་སྦས་པ།  པཎ་ཆེན་ཆོས་ཀྱི་རྒྱལ་མཚན།  རྗེ་སྐྱབས་མཆོག་དཔལ་བཟང་།  རྗེ་བཙུན་རྩ་བའི་བླ་མ།  ཡང་ན།  རྗེ་ཐམས་ཅད་མཁྱེན་པ།  རྗེ་ཤེས་རབ་སེང་གེ།  འདུལ་འཛིན་མན་འདྲ།  ཡང་ན་རྗེ་ནས་འདུལ་འཛིན་གྲགས་པ་རྒྱལ་མཚན།  རྗེ་ཤེས་རབ་སེང་གེ་མན་སྔར་དང་འདྲ།  འདིའི་ཐུན་མོང་མིན་པའི་བརྒྱུད་པ་ནི།  རྗེ་ཐམས་ཅད་མཁྱེན་པ།  མཁས་གྲུབ་ཐམས་ཅད་མཁྱེན་པ།  པཎ་ཆེན་ཆོས་ཀྱི་རྒྱལ་མཚན།  རྗེ་ཆོས་ཀྱི་རྡོ་རྗེའོ།  ། བརྒྱུད་རིམ་འདི་ནི་ཞལ་ནས་ཞལ་དུ་དང་།  སྙན་ནས་སྙན་དུ་བརྒྱུད་པའི་གྲགས་ཆེ་བའི་ཐུན་མོང་བའི་དབང་དུ་བྱས་པ་ཡིན་(༦༡)ལ།  ཐུན་མོང་མིན་པའི་ཉེ་བརྒྱུད་ཀྱི་དབང་དུ་བྱས་ན།  རྗེ་བླ་མ་སྟོན་པ་སངས་རྒྱས་དང་ཐུགས་རྒྱུད་གཅིག་པ་ཡིན་ནོ་ཞེས་དབེན་ས་ཡབ་སྲས་ཀྱི་གསུང་ལས་འབྱུང་བས་ཤེས་སོ།  །
ཞེས་པ་འདི་ནི་རི་ཁྲོད་འཛིན་པའི་དགེ་སློང་དཀའ་བཅུ་བློ་བཟང་བཟང་པོས་ནན་ཏན་ཆེན་པོས་བསྐུལ་བའི་ངོ་མ་ཆོགས་པར་ཡོངས་ཀྱི་དགེ་བའི་བཤེས་གཉེན་བསོད་ནམས་གྲགས་པའི་གསུང་བགྲོས་བཞིན་ཆོས་སྨྲ་བའི་བཙུན་པ་བློ་བཟང་ཡེ་ཤེས་ཀྱིས་སྨྲས་པ་དགེ་ལེགས་སུ་གྱུར་ཅིག། མངྒ་ལཾ། །  ། །